b'\n_START_ARTICLE_\nAnton Valentin Toman\n_START_SECTION_\n\xc5\xbdivljenje in delo\n_START_PARAGRAPH_\nAnton Valentin Toman, tudi Thomann je bil dolga leta u\xc4\x8ditelj v Kanalu ob So\xc4\x8di. \xc5\xbde takrat se je ukvarjal z vzgojo slu\xc5\xa1no prizadetih otrok. Pri vzgoji gluhonemih je dosegel velike uspehe in pripomogel, da je v Gorici 22. aprila 1840 za\xc4\x8dela delovati \xc5\xa1ola za gluhoneme. Strokovno se je izpopolnjeval na Dunaju. \xc5\xa0e preden je leta 1849 postal profesor na gori\xc5\xa1ki gimnaziji je pou\xc4\x8deval slu\xc5\xa1no prizadete na gori\xc5\xa1ki \xc5\xa1oli za gluhoneme. Na tej \xc5\xa1oli je bil u\xc4\x8ditelj od leta 1843 do 1854. Prislu\xc5\xbeil si je javno priznanje Kmetijsko in rokodelskih novic, ker je otroke vzpodbujal k u\xc4\x8denju sloven\xc5\xa1\xc4\x8dine. V politi\xc4\x8dno \xc5\xbeivljenje je vstopil leta 1862, ko je bil \xc5\xbee od nastanka gori\xc5\xa1ke \xc4\x8ditalnice njen odbornik. Konec leta 1870 pa je postal predsednik italijansko-slovenske Katoli\xc5\xa1ke dru\xc5\xbebe (Circolo Cattolico per il Goriziano), katero je v Gorici ustanovil odvetnik Carlo Doliac, ki pa na javno \xc5\xbeivljenje ni imela posebnega vpliva.'